钦定古今图书集成/方舆汇编/职方典/第1283卷 > 《游朝阳岩遂登西亭》前人
## 钦定古今图书集成/方舆汇编/职方典/第1283卷 > 《游朝阳岩遂登西亭》前人

谪弃殊隐沦，登陟非远郊。所怀缓伊郁，讵欲肩夷巢。
高岩瞰清江，幽窟潜神蛟。开旷延阳景，回薄攒林梢。
西亭构危巅，仄宇临呀庨。背瞻星辰兴，下见云雨交。
惜非吾乡土，得以荫菁茆。羁贯去江介，世仕尚函崤。
故墅即沣川，数亩均肥硗。亭馆葺荒丘，池塘疏沉坳。
会有圭组恋，遂贻山林嘲。薄躯信无庸，琐屑剧斗筲。
囚居固其宜，厚羞久已包。庭除植蓬艾，隙牖悬蟏蛸。
所赖山水客，扁舟枉见招。挹流敌清觞，掇野代嘉殽。
适道有高言，取乐非弦匏。逍遥屏幽昧，淡薄辞喧呶。
晨鸡不予欺，风雨闻嘐嘐。再期永日闲，提挈移中庖。